Oppsummering fra NATOs parlamentarikerforsamlings vårsesjon
Madeira 25.-28. mai 2007
NATOs parlamentarikerforsamlings vårsesjon fant sted 25.-28.mai på Madeira.

På sesjonen deltok NATOs 26 medlemsland, 16 assosierte medlemsland, 4 assosierte middelhavsland, europaparlamentet, parlamentariske observatører fra Japan og Kasakhstan, interparlamentariske forsamlinger (VEU, Europarådet), samt gjestedelegasjoner fra Afghanistan, Pakistan og Kosovo.
Fra Stortingets faste delegasjon deltok representantene Per Ove Width (delegasjonsleder), Marit Nybakk (nestleder), Jan Petersen, Tore Nordtun, Heikki Holmås, Jan Arild Ellingsen, Sverre Myrli og Hans Olav Syversen.

Gjestetalere

NATOs generalsekretær Jaap de Hoop Schaeffer konsentrerte sin tale til forsamlingen om  Afghanistan, missilforsvar og NATO-Russlandsforholdet. Han understreket betydningen av en helhetlig tilnærming til Afghanistan. Han sa bl.a. at NATOs rolle var å legge til rette for gjenoppbygging ved å trygge områdene.  Når det gjaldt missilforsvar viste han til at det er et reelt trusselbilde som nødvendiggjør missilforsvar, men at NATO legger vekt på analyse og flerdimensjonal tilnærming til sikkerhet. Når det gjaldt forholdet til Russland understreket han at man hadde kommet langt på de 10 årene siden man innledet et formelt forhold, med bl.a. teknisk samarbeid.  Han inviterte til ytterligere samarbeid og utveksling av kompetanse.  Han understreket også at NATO utvidelse ikke måtte ses som en trussel, snarere et tegn på mer utbredelse av demokrati og rettsstat.

For øvrig var det gjestetaler ved Makedonias statsminister, Gruovski, og Georgias parlamentspresident, Nino Burjanadze, som begge talte varmt for NATO og eget lands målsetning om medlemskap. Fra vertsland talte Portugals visepresident Rodrigues da Silva, Madeiras president Jardim, samt Portugals utenriksminister Luis Amado.
Tema og diskusjon

Det store temaet denne gang var, foruten Afghanistan og NATO utvidelse, missilforsvar. En representant (Daniel Fata) fra US Departement of Defence,  presenterte amerikanernes analyse av trusselbilde og bakgrunn for deres satsing på utplassering av rakettskjold i Europa.  I følge han var det 20 land som var i ferd med å utvikle missilteknologi.  Dette ses  som en reell trussel for USAs og Europas sikkerhet, især fra Iran og Nord-Korea.  USA vil utplassere radarsystem i Tsjekkia, og mottakersystem i Polen. Prosjektet starter i 2008 og vil være ferdig installert i 2013. Amerikanerne understreket at de har holdt en svært transparent linje i forholdet til Russland, og invitert disse til både fysisk befaring samt konkret samarbeid.  Russerne har ikke besvart invitasjonen.

I debatten som fulgte var det i begrenset grad skepsis til amerikanernes analyse.  Fra norsk side ble det stilt spørsmål ved om det ikke for ”motparten” var vanskelig å se forskjellen på defensivt og offensivt forsvar.  En britisk parlamentariker stilte også spørsmål ved om det ikke var motstand i de aktuelle land for utplassering, ettersom disse da kunne tenkes å bli aktuelle terrormål. Tsjekkerne forsikret imidlertid at de så meget positivt på sin vertsrolle.

Afghanistan var fortsatt et hovedtema på dagsorden, med debatt i flere av forsamlingens komiteer, med fokus på militære operasjoner, samhandling med sivil innsats, og den store utfordringen knyttet til alternativ inntektserverv til opiumsdyrkning.  Problemet ligger ikke bare hos opiumsdyrkeren, men at den videre rekken av aktører for narkotikahandel også omfatter f. eks lokal politi som byr på nødvendig beskyttelse for lokalbefolkningen.
Nytt i årets sesjon var deltagelsen fra Afghanistan, Pakistan og Kosovo, der Pakistan profilerte seg sterkt i flere av møtene.  De takket for den støtte NATO hadde ytt i forbindelse med jordskjelvene.  I enkelte av innleggene stilte de likevel spørsmål ved om NATO hadde spesiell interesse for konflikter i muslimske land, underforstått en type islamofobi.  ”War on terrorism” var eget punkt på dagsorden.  Det ble fremhevet at NATO siden 9/11 har fokusert på å utvikle evne og kapasitet til å møte internasjonalt aktive terrorgrupper.  Flere pekte imidlertid på at uttrykket war on terror” var uheldig, ettersom andre virkemidler enn det rent militær ville være sentrale for å lykkes.
Forsamlingen fortsatte sitt fokus på situasjonen på Balkan. Parlamentarikerforsamlingen vedtok blant annet i tråd med utviklingen på regjeringssiden å invitere Bosnia & Herzegovina i tillegg til Serbia og Montenegro til å være assosierte medlemmer.  Det ble behandlet rapporter om det selvstendige Montenegro og om MAP-landene.  Mht MAP fikk Sverre Myrli som rapportør, svært god tilbakemelding fra aktuelle land for sin presentasjon av rapporten om de tre Adriaterhavspaktlandene (Kroatia, Makedonia og Albania).  Rapporten skal ferdigstilles til høstsesjonen.  Likeledes følges situasjonen i Kosovo med bekymring
Det var noe mindre intenst om forholdene i svarthavslandsregionen enn i fjoråret, dog med rapproter om økonomisk og sosial utvikling i Georgia, og den økonomiske situasjon i Moldova.

Forholdet til Russland fremstår ikke som bedret i lys av missildebatten.  Argumentet om at trusselbildet knyttet til Iran og Nord-Korea også relevant for Russland, synes ikke å føre frem.  Forsamlingen strever fortsatt med å finne passende form for møtene med Russland.
NATO PAs engasjement som valgobservatører er fortsatt gjenstand for diskusjon.  Forsamlingen har deltatt begrenset i enkelte valg (Ukraina, Serbia) i OSSE/ODHIR-regi.  Styringskomiteen legger opp til en restriktiv linje når det gjelder for fremtidig deltagelse, ettersom dette sees som å være aktivitet på sien av det NATO skal beskjeftige seg med.  Samtidig erkjennes det at det er nyttig å følge demokratiutviklingen, herunder gjennomføring av valg, i enkelte utvalgte land.  Valget i Ukraina 30 september og i Russland senere på høsten er i så måte relevant.

Nytt innenfor rammen av NATO PA var også et møte knyttet til kvinner i nasjonal og internasjonal sikkerhetspolitikk.  Møtet var ledet av Jane Cordy (Canada), og representant for Centre for Democratic Control of  Armed Forces” innledet.
For høstens sesjon på Reykjavik ble det besluttet å legge frem resolusjoner om følgende tema:

· Missilforsvar (STC)

· Klimaendringer (STC)

· Forsvarsbudsjett (ESC)

· Georgia (ESC)

· Afghanistan (DC)

· MAP-land (DC)

· Afghanistan – integrert tilnærming (PC)

· Russland (PC)
